तलत महमूद और आशा भोंसले ने उनकी 'आवारा' नज्म के कुछ हिस्से गाए हैं, जिन्हें आज भी काफी मकबूलियत हासिल है (ऐ गमे दिल क्या करूं, ऐ वहशते दिल क्या करूं). इसमें गालिब के 'इश्क मुझको नहीं वहशत ही सही’’ की कुछ झलक दिख सकती है. इसी तरह मजाज़ के 'छलके तेरी आंखों से शराब और ज्यादा, महके तेरे आरिज के गुलाब और ज्यादा, अल्लाह करे जोर-ए शबाब और ज्यादा' (उनका जश्न-ए सालगिरह) की झलक हसरत जयपुरी के गाने 'छलके तेरी आंखों से शराब और भी ज्यादा' में साफ दिखती है. कहा जाता है कि प्यासा फिल्म के निर्माण के वक्त साहिर लुधियानवी ने गुरु दत्त को मजाज़ की जिंदगी के बारे में तफसील से बताया था और उस फिल्म के शायर का किरदार दरअसल मजाज़ के जीवन से ही प्ररेति है. फिल्म का एक किरदार दरअसल मजाज़ की दो लाइनों को गुनगुनाता है.